text: Farvel til SønderjyskE: Niels Lodberg hjem til Horsens
  23 januar 2015 kl. 09.16
  Forsvarsspiller Niels Lodberg skifter til sommer fra superligaklubben SønderjyskE til 1. divisionsklubben Horsens. Dermed vender Niels Lodberg tilbage til rødderne.
  Efter tre sæsoner i den bedste danske række med SønderjyskE, siger Niels Lodberg nu tak for kampen i det sønderjyske, og tiltræder fra den kommende sæson som spillende assistenttræner i AC Horsens.
  - Timingen for mig med en aftale fra sommer samt at AC Horsens pakke var den jeg eftersøgte, gør at jeg er rigtig glad for at vende tilbage til sommer. Jeg havde en super god tid i AC Horsens og jeg bor fortsat i byen, og har fulgt klubben løbende siden jeg stoppede. Så egentligt var det ganske nemt for mig at sige ja til AC Horsens, siger Niels Lodberg i en pressemeddelelse fra AC Horsens.
  